text: Rambuk-tyve skiftede flugtbil i Skads
  14 marts 2010 kl. 11.14
  Tre rambukstyve, der lørdag aften på voldsom vis stjal pengeskabet og dagens omsætning fra en Shell-servicestation i Ribe, skiftede flugtbil i Skads.
  Et vidne så tre mørkeklædte og maskerede mænd smadre en butiksrude hos Shelle på Bohrsvej i Ribe og trække pengeskabet fri med en mørkeblå mellemstor varebil med registreringsnr.  UV 96 477.
  En mørkeblå VW Sharan med denne stjålne nummerplade blev søndag morgen fundet efterladt i Skads ved Esbjerg. Bilen er stjålet natten til fredag fra en bilforhandler i Hedensted.
  - Sammen med bilen fandt vi også pengeskabet fra Shell i Ribe. Pengeskabet er brudt op og tyvene har taget al indhold med sig, siger vagtchefen Ivan Gohr Jensen fra Syd- og Sønderjyllands Politi.
  
  Stjal ny flugtbil
  Meget tæt på den adresse i Skads, hvor tyvene har efterladt den mørkeblå VW Sharan, er der stjålet en Zuzuki Balleno - også mørkeblå i øvrigt - med registreringsnr.  YY 44 567, som vagtchef Ivan Gohr Jensen er overbevist om, er brugt til rambuktyvenes videre færd.
  Hvis nogen observerer denne bil, vil Syd- og Sønderjyllands Politi gerne orienteres på tlf. nr. 1-1-4.
  